
Iso kiitos tsemppaamisesta kirjoittamisen saralla perheelle ja kavereille!


Erityiskiitos erinomaisista havainnoista ja vinkeistä niin sisällön kuin kieliasunkin osalta Harri ja Maarit!


Arto









1. Rannassa


Pohjimmiltaan Jari oli arka. Omiin oloihinsa vetäytyvänä häntä ei haitannut, että oli päätynyt alkuvuodesta vanhan puuveneen omistajaksi. Tämän kohtalon ääreen hänet oli tuonut vaarin yllättävä testamentti. Vaari oli toki tiennyt aina hänen mieltymyksensä saaristossa liikkumiseen, muttei hänelle tullut mieleenkään, että tämä jättäisi silmäteränsä hänelle. Vaari eli viimeiset vuodet pahasta dementiasta kärsien, mutta silti hän oli syystä tai toisesta muistanut edelleen venepahasensa, jonka hän oletti kertoneen veneen tärkeydestä. Asiaa tovin harkittuaan Jari oli päättänyt kunnostaa veneen ajokuntoon, sillä hän oli kaivannut jonkinlaista uutta projektia jo pidemmän aikaa elämäänsä. Kun hän jotakin päätti, niin siitä oli ollut tapana pitää kiinni. Päätöksen takia hän oli päätynyt viettämään pitkiä aikoja venevalkamassa paattiaan kunnostaen ja omissa ajatuksissaan tuumaillen. Vaarin silmäterä oli aikansa elänyt vanha puumeriläinen, jonka koneen käynnistä ei ollut varmuutta, veneen seisottua rannassa monta vuotta. Veneen pohja oli myös vuosien pukeilla makuun takia kuivunut pahasti. Muutenkin laittamista riitti enemmän kuin omiksi tarpeiksi.


Elettiin alkukesää. Aikaa, jolloin päivät alkoivat olla mukavan lämpimiä, mutta jolloin illemmalla laittoi mielellään päälle pitkähihaisen paidan. Hän oli taas tullut venerantaan jo hyvän aikaa ennen puolta päivää ja istuksi veneen kajuutassa ympärilleen katsellen ja projektin laajuutta mielessään tuumien. Hän ei ollut ikinä ymmärtänyt, miksi veneet nimettiin usein naisten nimillä. Veneen nykykunnon perusteella sen nimeksi olisi sopinut pikemminkin vaikka Susi, eikä Marjatta, kuten vaari oli sen jo 90-luvulla menehtyneen isoäidin mukaan nimennyt. Hän oli alkanut seuraavaksi kunnostaa veneen takaosan vanhaa hyllyä, josta hän raaputti ajatuksissaan pois hilseilevää lakkaa hevospäisellä puukolla, jonka oli löytänyt veneestä. Puukon kahvan yläosassa komeileva hevosenpää viittasi sen olevan kauhavalaispuukko. ”Susi”, Jari hymähti vielä puoliääneen keksimäänsä nokkelaa ajatusta, vaikka olikin veneessä yksin.


Keväällä venerannassa oli ollut monesti enemmän väkeä, kun ihmiset halusivat veneensä mahdollisimman nopeasti vesille. Viikkojen kuluttua jäljellä olivat enää vain ne, jotka kävivät silloin tällöin tuhtaamassa milloin mitäkin veneissään. Etenkin monelle rannan vanhemmalle miehelle kyse oli pikemminkin tavasta kuin siitä, että veneen olisi tarkoituskaan tulla jollain mittapuulla valmiiksi, saati sitten edes lasketuksi kyseisenä kesäkautena veteen. Hänen vaarinsa oli lukeutunut tähän joukkoon.


Veneen ulkopuolelta kuului askeleita. Jari kurkisti ulos veneestä ja kiipesi huteria, jämälaudoista kyhäämiään tikkaita pitkin alas veneestä. Hän oli tutustunut kuluneina kuukausina muutaman venepaikan päässä vanhaa punaista purjevenettään, Jaanaa, kunnostavaan eläkeläismieheen. Vanhus oli kertonut nimekseen Veikko, ja aika nopeasti oli käynyt ilmi, että Veikko oli tuntenut hänen vaarinsa hyvin jo pitkän ajan takaa. Tästä syystä Veikko oli alun alkaen tuppautunutkin hänen puheilleen, kun tämä oli kuullut vaarin menehtyneen, ja arvasi hänen olevan tälle jotakin sukua. Näin miehet olivat pikkuhiljaa tulleet tutuiksi, vaikka pääasiassa Jari viihtyikin paremmin omissa puuhissaan. Tällä kertaa Veikko tuli muina miehinä kyselemään veneen kunnostussuunnitelmista. Jari alkoi kauhistella Veikolle veneensä pohjan hurjaa kuntoa, samalla maassa lojunutta narunpätkää potkiskellen. Samalla rannan venehallien takaa alkoi kuulua säksättävä moottorin ääni, joka oli tullut kevään mittaan Jarille tutuksi.


- Taitaa Mäkynenkin olla tänään paikalla, Veikko tuumasi.


- Onks se se traktorikuski? Olen sen useamman kerran nähnyt, muttei olla satuttu juttusille.


Kävi ilmi, että Mäkynen oli venerannan omistaja. Vanhan liiton käppänä oli pitänyt venevalkamaa lähes koko ikänsä. Nuorempana hän oli lisäksi toiminut osan vuodesta kalastajana, mutta iän kartuttua ja saaliiden huononnuttua hän oli päättänyt keskittyä vain rannan arjen pyörittämiseen. Nyttemmin hän oli paikalla pääasiassa, kun piti laskea ja nostaa veneitä tai kerätä maksuja venerannan asiakkailta. Kuten olettaa saattaa, ei Mäkynen ollut vaivautunut hankkimaan maksukorttipäätettä, saati venerannalle nettisivuja. Asiakkaita kun tuntui riittävän vanhan miehen tarpeiksi vähän liikaakin lähialueiden kasvavan uudisrakentamisen takia. Mäkysen valkamalla pelattiin siis kylmällä käteisellä.


Mäkynen puksutti hallien takaa näkyviin vanhalla oranssilla Massey Fergusonillaan. Massikka oli hyvin palvellut, ja iästään huolimatta kävi kuin unelma. Mäkysen ryhdissä näkyi selvästi ylpeyttä hänen ajaessaan vanhalla luottopelillään. Ajaessaan hän etsi samalla katseellaan jotakin, mutta kun hän huomasi Veikon ja miehen, hän käänsi traktorin keulan päättäväisesti miehiä kohti. Traktori sammui jostain syystä paukahtavan äänen saattelemana, minkä takia lähipuusta lehahti lentoon parvi säikähtäneitä pikkulintuja. Venerannan herra ja hidalgo tervehti miehiä nyökkäämällä ja meni heti suoraan asiaan.


- Ooks sä se Masan pojanpoika?


- Joo, olenpa hyvinkin, Virtasen Jari. Terve vaan!


- Sulla sitä riittääkin pappavainaasi veneessä projektia. Meinaaks saada kesäksi veteen?


- Ei taida Marjatasta olla täksi kesäksi uimaan, Jari totesi. Pohja on niin pahasti kuivunut, etten oikein tiedä, mitä sille tekisi. Jos on kummalla tahansa kokeneemman koneenkäyttäjän vinkkejä, niin kaikki neuvot otetaan vastaan. Ja itseasiassa vakavasti puhuen, kone onkin sitten seuraava savotta, kunhan ensin saisin paatin edes pysymään pinnalla.


Veikko otti puheenvuoron ja muisteli, että aikanaan puuveneiden pohjia turvotettiin umpeen ensin laittamalla hamppunarua tilkkeeksi laudanrakoihin, ja ajamalla vene tämän jälkeen matalaan rantaveteen. Näin veneen pohja pikkuhiljaa turposi umpeen, veneen kuitenkaan uppoamatta. Tämä tosin vaati kipparilta tuntien veneen äyskäröintiä, mutta lopulta vaiva palkittaisiin.


- Joo, noinhan se menee, komppasi Mäkynen. Mutta sitä venepaikan maksua minä vaan meinasin, kun pappasi ei kerennyt sattuneesta syystä tätä vuotta vielä maksaa, ennen kuin lähti loppuvuodesta sinne tyynemmille ulapoille seilaamaan. Kesäpaikka on sen 140 euroa. Ja maksu käteisellä, tietenkin.


- Kaupanpäälle saat kassillisen hamppunarua, jos satun löytämään sitä tuolta toimiston takavarastosta. Kyllä sitä siellä jossain on, se on varma, Mäkynen jatkoi pilke silmäkulmassaan.


Maksuasia tuli Jarille yllättäen, mutta tietenkin hän lupasi hoitaa maksun kuntoon heti seuraavalla kerralla, kun tiesi varata käteistä mukaansa.









2. Kahvihuoneessa


 Kahvihuoneen nurkassa oli pieni tiskipöytä, jonka ääressä Jutta tiskasi mukinsa pohjalta pinttynyttä kahvikerrosta. Aiemmin hän oli pitänyt vanhempien virkailijoiden vastaavia kuppeja ällöttävinä, mutta nyt hän huomasi päätyneensä samaan välinpitämättömyyden loukkuun itsekin. Kello olisi pian yhdeksän, ja olisi aamukahvin aika. Konttorissa kävi vielä päivisin jonkin verran asiakkaita, mutta niin asiakkaiden kuin henkilökunnankin jutuissa alkoi yhä enemmän nostaa päätään lähestyvä kesälomakausi. Sitä myöden myös asiakasmäärät tulisivat vähenemään tulevina viikkoina entisestään. Jutta jäisi lomalle vasta elokuussa. Hän oli uusimpana työntekijänä suostunut suosiolla antamaan suositun heinäkuun lomaviikot kokeneemmille kollegoilleen.


Jutta laittoi kahvin tippumaan ja kaivoi jääkaapista eilen avatun maitopurkin valmiiksi pöydälle, sillä valtaosa heistä joi kahvinsa maidolla. Tai maitoa kahvilla, kuten olevinaan nokkela pankinjohtaja Makkonen tapasi sanoa, kun Jutta käytti maitoa kahvissa normaalia reilummin. Paikalla oli näin reilu viikko ennen juhannusta pankinjohtajan ja Jutan lisäksi kaksi pitkäaikaista pankkivirkailijaa, Mettälä ja Paakkunainen. Sijoitusasiantuntijoista paikalla oli Pyykkö, joka oli työskennellyt konttorissa muutaman vuoden. Hän oli aikanaan tullut valituksi avoimeen asiantuntijarooliin useiden kymmenien hakijoiden joukosta. Paakkunaisen tädin Jutta muisti jo omasta lapsuudestaan, jolloin hän oli käynyt äitinsä kanssa pankissa hoitamassa asioita. Täti-nimityksestä hän ei meinannut päästä millään eroon, sillä tädiksi äiti oli Paakkunaista hänelle kutsunut. Heidän lisäkseen konttorin henkilöstöön kuului vielä toinenkin sijoitusasiantuntija, Humppinen, joka piti kesälomansa monesti jo alkukesästä, ja oli ollut jo toista viikkoa lomilla.


Tavoilleen uskollisena Makkonen ilmestyi kahvihuoneeseen ensimmäisenä. Vanhemman herran otsalla komeili pienet hikikarpalot, ja Jutta mietti mielessään, mitä kesän mukanaan tuoma lämpö vielä saisikaan aikaan, jos aamun viileinä tunteinakin hiki oli jo noin herkässä. Makkosen vanavedessä kahvihuoneeseen tuli parivaljakko Pyykkö ja Mettälä. Nämä kaksi olivat ystävystyneet töiden ulkopuolellakin, yhdistihän heitä suunnistusharrastus, jonka takia kumpikin oli suuntaamassa tulevana viikonloppuna Salpa-jukolaan Virolahdelle. Vaikkei miesten taso huimannut päätä, niin silti rakkaasta harrastuksesta sai oman osansa myös konttorin muu väki, halusivat tai eivät. Paakkunainen tuli kahvihuoneeseen viimeisenä ja jätti perässään kahvihuoneen oven auki, jotta he näkisivät, mikäli asiakkaita tulisi konttoriin. Yleensä näin aikaisin aamusta oli vielä hiljaista, ja koko konttorin väki saattoi olla yhtä aikaa kahvittelemassa, vaikkei se tainnut aivan pääkonttorin ohjeiden mukaista ollakaan.


Kahvitaukojen oli tapana venyä, sillä tekemistä alkoi näin lomien alla olla kohtalaisen vähän. Lakisääteinen vartin kahvitauko saattoikin helposti venyä lähemmäs kolmea varttia. Vaikka asia ihmetytti Juttaa, hän ajatteli asian olevan yhteisesti hyväksyttyä, sillä istuihan johtajakin porukan jatkeena kahvilla. Mikäli asiakkaita tuli konttoriin, kävi yleensä Jutta tai Paakkunainen palvelemassa  näitä, minkä jälkeen kahvittelu taas jatkui. Tälläkin kertaa kahvihuoneen jutut liittyivät pääasiassa tuleviin lomasuunnitelmiin, joiden ohella suunnistajakaksikko pui Virolahden maastojen erityispiirteitä. Heinäelokuu mentäisiin konttorissa normaalia pienemmällä miehityksellä, mutta tähän oli totuttu vuosien kuluessa, ja myös asiakkaat ymmärsivät yskän. Niin asiakkaat kuin henkilökuntakin olivat vain lähinnä tyytyväisiä siitä, että sivukonttoria pidettiin edelleen mukana pankin toimipisteverkostossa. Yleinen huoli johtui siitä, että konttori sijaitsi vain vartin ajomatkan päässä Turun keskustasta, eikä ollut asiakasmääriltään lähelläkään ketjun vilkkaimpia, päinvastoin. Tästä syystä koetettiin olla vähään tyytyväisiä ja pitää mahdollisuuksien mukaan matalaa profiilia.


Kahvitauon loputtua Jutta meni takaisin työpisteelleen ja mietti mielessään päivän askareita. Rehellisyyden nimissä hän koki työtehtäviensä määrän hyvin vähäiseksi ja joutui varta vasten miettimään miten hoitaa työt, jotta jotakin tekemistä jäisi vielä iltapäivällekin. Onneksi iltapäivän kahvitauko varmaan taas venyisi, mikä söisi osan pitkistä tunneista. Häntä oli alkanut toden teolla pitkästyttää vähäinen työmäärä, ja hän olikin ehdottanut Makkoselle muun muassa arkiston siivoamista vanhoista papereista, mutta jostain syystä pankinjohtaja ei ollut tarttunut tähän ehdotukseen. Kenties tuskanhiki nousi miehen otsalle jo pelkästä ajatuksesta. Joskus Jutta mietti, että eikö pääkonttorilla yhtään mietitty sivukonttorin olemassaolon järkevyyttä. Hän ei ollut kuitenkaan varma kollegoidensa ajatuksista teemaan liittyen, joten oli päättänyt pitää ajatukset ominaan. Lähinnä hän toivoi jonkinlaista vaihtelua tai säpinää pankin arkeen, joka oli muutamassa vuodessa käynyt hänelle puuduttavaksi.









3. Toimistossa


Mäkysen toimisto, ja ennen kaikkea sen takavarasto, oli venerannan asiakkaiden keskuudessa jonkinlaisen legendan maineessa. Sinne ei ollut omistajan lisäksi kellään muulla asiaa, ja niin ihmeelliseltä kuin se vaikuttikin, tuntui varastosta löytyvän uskomaton määrä mitä erikoisinta tavaraa. Toimisto itsessään oli pieni koppi, jossa aika oli pysähtynyt joskus muutama vuosikymmen sitten. Seinällä verkkaisesti naksuttavan kellon vieressä oli liian pienen naulan varassa tyttökalenteri, joka kertoi olevan joulukuu 1992, vaikka tosiasiassa elettiin vuotta 2011. Silloin vielä noita kalentereja oli myyty kaupoissa. Tuoreempaa mallia Mäkynen ei ollut yrityksistään huolimatta löytänyt, joten hän oli päättänyt pitää kalenterin seinällä muistutuksena vanhoista hyvistä ajoista. Huoneessa tuoksui pinttynyt vahva kahvi. Sellainen, jota tarjoillaan kiinalaisissa ravintoloissa. Kahvinkeitin näytti siltä kuin se olisi ollut päällä yhtä soittoa viimeiset neljä vuotta, ehkä olikin. Toimiston perällä oli vanha umpipuinen tammipöytä ja sen molemmin puolin nojatuolit, joiden verhoilut olivat jo aikaa sitten virttyneet rikki kuluvimmista kohdistaan. Pöytä itsessään oli sitä kokoluokkaa, että oli suoranainen ihme, että se oli mahtunut toimiston ovesta sisälle. Veikko olikin joskus vitsaillut Jarille, että kenties mökki oli rakennettu pöydän ympärille.


Jari parkkeerasi vanhan Volvonsa rannan siihen kohtaan, johon oli kasattuna venepukkeja, jotka eivät sillä hetkellä olleet käytössä. Hän päätti käydä maksamassa puhutun paikkamaksun vielä, kun asia oli tuoreessa muistissa, ja hän oli muistanut käydä varta vasten nostamassa rahaa pankkiautomaatista. Vielä kun hän näki massikan olevan parkissa Mäkysen toimiston edustalla, hän oletti käppänän olevan paikalla. Kahvintuoksu tulvahti Jarin sieraimiin hänen astuessaan sisälle toimistoon ja huhuillessa venerannan isäntää. Toimiston takahuoneesta kuului ääniä kuin maan uumenista, ja Jari jäi odottamaan ovensuuhun Mäkystä saapuvaksi.


- Jaa sä se olitkin, sanoi Mäkynen ilmestyttyään ovenpieleen ja otti Jarin ojentaman setelinipun.


Vilkaisematta, saati laskematta rahoja hän laittoi tukun povitaskuunsa. Povitaskusta ne ilmeisesti jossain käänteessä siirtyisivät takataskussa veltosti lerpattavaan mustaan isoon nahkalompakkoon. Sellaiseen, joista setelien kulmat pilkistävät, jos seteleitä on runsaasti. Mäkysellä niitä riitti.


- Niin sitä hamppunarua mun piti sulle antaa, jos löydän. Mäpä vilkaisen tosta takaata, sanoi mies ja kääntyi takaisin takavaraston suuntaan.


Jari otti askeleen lähteäkseen vanhan miehen perään, mutta Mäkynen kääntyi ovensuussa, nosti kätensä torjuvaan eleeseen ja osoitti pientä kylttiä varaston ovenpielessä, ”Staff only!”. Jari ymmärsi yskän ja nyökkäsi hyväksyvästi, vaikka ihmettelikin, että mitä niin salaista takavarastossa muka olisi. Hän antoi asian kuitenkin olla. Muutaman minuutin hiljaista mutinaa ja kiroilua kuunneltuaan, Jari oli kuulevinaan hiljaisen tyytyväisen äännähdyksen. Ilmeisesti noin kahdeskymmenes rapistellen auennut muovipussi oli tuottanut toivotun tuloksen. Mäkynen ilmestyi takahuoneen ovelle leveä virne kasvoillaan ja vanha Ruokavaraston muovikassi kädessään.


- Löytyhän se. Jo oli aikakin.


- Mitenkäs se tuo nyt sitten käytännössä toimii? Mulla kun ei ole tällaisesta sen kummemmin kokemusta.


- No simmottis, että tuota hamppurivettä, tai hamppunarua niin kuin mä sitä kutsun, laitetaan suurimpiin laudanrakoihin, ennen kuin veneen pohjaa aletaan turvottaa. Se siis tilkittee suurimmat raot, eikä tällöin pohja vuoda aivan niin solkenaan kuin muutoin vuotaisi.


- Vaan se Veikko osaa siinäkin auttaa, sillä kun oli se edellinen vene myös tuollainen meriläinen. Sellainen kuin se pappasi paatti on. Niin tai siis sun paatti, Mäkynen korjasi äkkiä.


Jari kiitti neuvoista ja lähti ihmeissään Ruokavaraston kassi kourassaan kohti venettään. Hän ei rehellisyyden nimissä tiennyt, vetivätkö vanhat herrat aloittelevaa veneenomistajaa nenästä vai mistä oli kyse. Hän päätti kuitenkin luottaa näihin ja kysyä Veikolta tarkempia ohjeita. Veikko olikin sopivasti paikalla, ja Jari sai saman tien tältä kädestä pitäen ohjeistusta, miten asiassa tulisi toimia. Vanha herra oli silminnähden innoissaan, Jarin pyydettyä tältä neuvoja. Jaria puolestaan asia jossain määrin vaivasi, hän kun ei pitänyt siitä, että oli ihmisille kiitollisuudenvelassa. Niinpä hän päätti korvata asian saman tien niin Veikolle kuin Mäkysellekin. Hän kiipesi veneeseensä, nosti sieltä alas vanhan ruosteisen pallogrillinsä ja kaivoi kylmälaukusta vielä paketin makkaraa. Löytyipä kylmälaukusta vielä muutama purkki oluttakin, joiden hän ajatteli maistuvan herroille, jos yhtään näitä kansan syviä rivejä tunsi. Seuraavaksi Jari pirskotti sytytysnestettä grillihiilten päälle, antoi sen imeytyä hetken ja sytytti. Eikä aikaakaan, kun hiillos alkoi olla sopiva ja makkarat laitettiin grilliin.


Veikko ja paikalle haettu Mäkynen olivat yllättyneitä Jarin anteliaisuudesta, muttei heitä tarvinnut toista kertaa kehottaa tarttumaan viileään olueen, saati nappaamaan makkaraa grillistä. Vanhojen herrojen silmiin tuli merkitsevä pilke näiden sihauttaessa oluensa auki – aivan kuin teini-ikäiset ensimmäisiä kaljojaan lähimetsässä maistaessaan, mietti Jari ja hymyili leveästi velikullille.


- Täytyy nyt vain sitten koettaa tilkitä tuo pohja mahdollisimman hyvin, jotta päästään koettamaan sitä seuraavaa vaihetta.


- Niin meinaat sitä itse turvotusta?


- Just. Eli siinä siis ajetaan vene kaislikkoon tai vastaavaan, ja äyskäröidään minkä keretään, jottei nilkat kastu paatissa?


- Juu. Se on tuosta luiskasta tonne vasemmalle tuo kaislikko sopivan matalaa, joten kun lasken sen massikalla alas, niin äkkiä vaan melot sen oikeaan suuntaan, ja lopun edestä toivotaan parasta, Mäkynen nauroi.


- En tohtinut sitä Masalle aikanaan sanoa, mutta on se tuo vene kyllä aika huonossa hantissa. Mä tarjoan puolestani kaljat, jos saat sen kuntoon ja päästään joskus ajelulle.


Onneksi Jari oli päättänyt. Ja hänen päätöksensä piti. Työpäivät yhden miehen tilitoimistossa olivat hiljaisia näin kesälomien lähestyessä, kun asiakkaat lähinnä odottivat lomiensa alkua. Niinpä Jarikin saattoi lopettaa työpäivänsä jo hyvissä ajoin, jolloin valoisaa aikaa jäi reilusti veneen kunnostamiseen vielä työpäivien jälkeenkin. Hän kävi töidensä jälkeen tilkitsemässä veneensä pohjaa lähes päivittäin seuraavan viikon, ja homma etenikin joutuisasti. Hän keksi käyttää apuna veneestä löytämäänsä puukkoa, sitä hevospäistä, jolla sai narun työnnettyä tiiviisti laudanrakoihin. Hän muisti vaarinsa käyttäneen puukkoa milloin mihinkin. Välillä sillä oli Jarin lapsuudessa voideltu eväsleivät, ja välillä se oli toisaalta toimittanut paremman puutteessa purkinavaajan tai ruuvimeisselin virkaa. Puukon terä alkoi näyttää merkkejä kovasta käytöstä, mutta Jarille se symboloi hyviä muistoja lapsuusvuosien varrelta. Ja mikä tällä hetkellä tärkeintä, taas puukko ajoi asiansa ja painoi narun sopivan syvälle laudanrakoihin.









4. Vesille


Jarin veneprojekti oli edennyt joutuisasti ja niinpä hän oli Veikon ja Mäkysen kanssa sopinut, että juhannusta edeltävänä lauantaina olisi veneen vesillelaskun aika. Mäkynen oli luvannut vetää veneen ilmaiseksi veteen, sillä hän ei omien sanojensa mukaan halunnut menettää luvassa olevaa show’ta. Veikko ja Mäkynen olivat lupautuneet pitämään Jarille seuraa, mutta tämä saisi vastata yksin äyskäröinnistä veneessä. He tulisivat vain jutteluetäisyyden päähän laiturille istumaan, kun Jari äyskäröisi hiki hatussa veneessään viereisessä kaislikossa.


Tuumasta toimeen. Jari saapui sovitusti rantaan lauantaina iltapäivästä Veikon ja Mäkysen ollessa jo paikalla. Ilmassa oli olevinaan suuremmankin urheilujuhlan tuntua, vaikka urheiluruudussa mainostettu Jukolan viestikin alkaisi vasta monen tunnin päästä. Veneestä nostettiin yksissä tuumin kaikki sellainen pois, mikä ei saisi kastua, sillä Jarin äyskäröidessä vettä veneen pohjalta, ei roiskeilta vältyttäisi. Heidän valmisteltuaan vesillelaskua aikansa oltiin pisteessä, jossa Mäkynen kävi hakemassa massikan toimistonsa takaa. Hän koukkasi taitavasti myös toimiston vieressä pajukossa säilössä olevan ison trailerin traktorinsa perään. Marjatta saatiin lopulta hyvin trailerin kyytiin, vaikkakin puuvenevanhus oli natissut melkoisesti pukeilta ilmaan noustessaan.


Jari oli päättänyt ottaa projektin tämän vaiheen pilke silmäkulmassa ja samoin tekivät myös vanhat herrat. Kukin oli varautunut iltapuhteeseen sopivaksi katsomallaan määrällä janojuomaa ja muita eväitä. Jari oli saapunut rantaan varta vasten vanhalla Helkamallaan Volvon sijasta, olutpakki takatarakalla notkuen ja eväsreppu selässään. Jari kiipesi veneen kyytiin ennen veneenlaskua kantamuksenaan ämpäri, äyskäri ja eväänsä. Veikko oli väittänyt projektin äyskäröintivaiheeseen menevän helposti tunteja, joten asiaankuuluva varustus oli siten suotavaa. Jari oli mielessään laskenut, ettei veneen päädyttyä veteen ollut minuuttiakaan aikaa saada se melottua läheiseen kaislikkoon. Jo muutamassa minuutissa vettä olisi pohjalla sen verran, että melominen muuttuisi mahdottomaksi. Toisaalta vene piti saada pois veneluiskalta ja sen verran sisälle kaislikkoon, että se pysyisi aloillaan kellumaan lähdettyään. Näin Veikko oli ohjeistanut. Vaikka Jari oli ihmetellyt koko kaislikkovaihetta ja sen tarpeellisuutta, oli hän päätynyt lopulta uskomaan vanhojen miesten väitteitä ja päättänyt, että hän jättäisi veneen aikanaan yöksi kaislikkoon, ja tulisi aamulla äyskäröimään loput vedet pois veneen pohjalta.


Jari asettui veneen keulalle ja antoi Mäkyselle merkin lähteä pakittamaan, niin päättömältä kuin koko touhu olikin alkanut hänestä tuntua. Veikko oli jo asettunut pilkkireppunsa tuolille istumaan ja sihautti auki ensimmäisen kylmänsä, alkaneen kannustuksen merkiksi. Jarin ihmetykseksi Marjatta kellui ainakin toistaiseksi, mutta silti hän päätti pitää kiirettä. Hän vilkaisi sisään veneeseen ja nähdessään vesinorojen valuvan sisäreunoja pitkin veneen pilssiin, hänelle tuli paniikinomainen tarve saada vene irti trailerista mahdollisimman pian. Jari alkoi meloa vimmatusti, kun veneen köysi irtosi trailerista. 8-metrisen meriläisen kääntäminen haluttuun  suuntaan tuntui kestävän tuskastuttavan kauan. Lopulta vene alkoi liikkua hitaasti, mutta varmasti, kohti kaislikkoa hikikarpaloiden kihotessa melojan otsalle. Mäkynen ajoi massikkansa trailereineen takaisin luiskan yläosaan, jossa sen kone sammui taas paukahtaen. Tällä kertaa lähipusikon linnut eivät lehahtaneet lentoon, mutta sen sijaan puussa majaansa pitävät pojat huomasivat, että rannassa oli tekeillä jotakin omituista. Heidän kiikarinsa kääntyivät oitis siihen suuntaan.


Sällit, kuten Mäkynen heitä nimitti, elivät elämänsä kesää. Koulujen kesälomat olivat alkaneet kolmisen viikkoa sitten, ja kolmosluokalta päässeet pojat olivat ottaneet loman riemulla vastaan. Lähialueen poikien päivät kuluivat läheisellä uimarannalla uiden ja venerannan laitureilla ahvenia narraillen. Mäkynen, jota pojat kutsuivat puolestaan venerannan ukoksi tai äijäksi, välillä huusi heille, että pois alta sällit, kun se puksutti iänikuisella traktorillaan, vaikka äijä oli vielä kymmenien metrien päässä. Välillä ukko tosin toi heille pyytämättä kaupasta ostamansa eskimopuikot ja söi itsekin yhden naureskellen sällien ahvensaaliita. Poikia huvitti aina ukon tarinat mahtavista kalasaaliista, joita tämä muka oli aikanaan saanut. Mitä sekin muka kalastuksesta tiesi.


Ukon ja sällien välillä oli selvästi syvempi yhteys, vaikkeivat he sitä itse tajunneet. Kenties Mäkynen näki pojissa itsensä nuorena ja pojat puolestaan Mäkysessä änkyrän mutta turvallisen isoisähahmon, jonka tunkiosta he saivat käydä kaivamassa matoja onkipuuhiinsa tai joka välillä tarjosi ne jätskit, ja katsoi poikien touhujen perään jossain määrin suojelevasti. Jottei kaikki olisi niin yksioikoista, oli yksi pojista heittänyt takavaraston ikkunan pirstaleiksi muutama vuosi sitten uutena vuotena . Vaikka ikkunan rikkonut ilotulite oli ollut lähellä sytyttää takavaraston tuleen, oli ukko leppynyt nopeasti poikien tultua porukalla pyytämään anteeksi tekosiaan. Mäkysen viimeinenkin harmitus oli kadonnut sen jälkeen, kun pojista oli ollut paljon apua taannoin venerannasta perämoottoreita varastaneen baltialaiskoplan kiinnisaamisessa. Pojilla oli venerannan läheisessä pienessä metsikössä puussa maja, johon Mäkynenkin oli antanut lautakasastaan materiaaleja. Majasta pojat olivat tähystäneet milloin lintuja ja milloin venerannan touhuja. Baltialaiskoplan epäonneksi pojat olivat olleet majassaan tappamassa aikaansa, ja nämä olivat nähneet vieraan pakettiauton kaartavan venerantaan yhtenä edelliskesän iltana. Koska pojilla oli tapana pitää kirjaa kiikaroimistaan rekisterinumeroista, oli tekijöiden jäljille päästy hyvinkin nopeasti ja anastetut moottorit päätyivät takaisin omistajilleen, ennen kuin kaikki ehtivät niitä edes kaivata.


Erikoista melontaoperaatiota rannassa kiikaroidessaan yksi sälleistä varmisti jälleen kerran myös, että kauimmalla laiturilla oli edelleen vanhalla tutulla paikallaan heidän tarkkailemansa toinen vene. Vene oli aivan yhtä käyttämättömän näköinen kuin aiemmillakin kerroilla. Vene oli tärkeä, sillä pojilla oli tälle kesälle vakaa tavoite. Se oli saada heidän ensimmäinen haukensa, jollaisesta he olivat haaveilleet jo hyvän tovin. He olivat kuulleet, että muinaistulien yötä vietettiin elokuun lopulla, ja päättäneet siltä istumalta, että silloin olisi täydellinen hetki ensihauelle. Ongelma vain oli, ettei heillä ollut omaa venettä, jolla päästä paremmille kalapaikoille. Itse kalastukseen he olivat saaneet vaikutteita yhdestä vanhasta elokuvasta ja olivat suunnitelleet tapahtumaa salassa vanhemmiltaan siitä asti. Tietämättään Mäkysestä saattoi olla poikien suunnitelmassa hyötyä, ja siksi nämä pyrkivät pysymään entistäkin paremmissa väleissä ukon kanssa.


Hetken Jarin ähellystä virnuiltuaan ja nähtyään, että Jari sai veneen keulan kaislikon sisään, päätti Mäkynen käydä sittenkin viemässä traktorinsa parkkiin heti, ennen kuin avaisi Veikon seuraksi oluen ja siirtyisi kannustuskatsomoon laiturille. Periaatteen miehenä hän oli myös käskenyt Jarin selvittää ennen veneessä oluen juontia, että laskettiinko melomisen yhteydessä oluenjuonti ruorijuoppoudeksi vai ei. Hänellä kun ei sitä riivatun internettiä ollut. Yhteistuumin oli päädytty siihen, että ei, sillä ruorista ohjatakseen veneessä pitäisi olla toimiva moottori, jota Marjatassa ei suurella todennäköisyydellä ollut ollut aikoihin. Mäkynen mietti vielä mielessään, että viime kerrasta, kun hän oli ollut vastaavassa projektissa mukana, oli ainakin 40 vuotta, ja silloin vene oli päätynyt lopulta hänen isänsä pellolle, jossa veneen silloinen omistaja oli polttanut veneen juhannuskokkona. Aika näyttäisi kävisikö tässä samoin.


Mäkynen otti vanhan kangaskassinsa toimiston naulakosta ja nosti sinne muutaman tölkin. Hän ei ollut enää vanhoilla päivillään juonut pääasiassa muuta kuin pilsneriä, kuten hän ykköskaljaa kutsui. Se saisi luvan kelvata tälläkin kertaa. Pääasia oli, että olisi hengessä mukana, hän ajatteli. Kävellessään kohti laituria, hän näki jo kaukaa veden lentävän tasaisin väliajoin pitkässä kaaressa kaislikosta. Hän ei voinut muuta kuin nauraa ääneen miettiessään, että koskahan Masa-vainaan pojanpojan kunto loppuisi kesken. Laiturille päästyään Mäkynen huomasi Veikon asettuneen pilkkirepulleen istumaan . Hän kyhäsi itselleen katsomon asettamalla pattingin kahden laituritolpan varaan ja istahti sille. Miehet katsoivat toisiaan virnistäen, ja kuin yhdestä suusta repesivät nauramaan Jarille.


- Onnistuneen rantautumisen kunniaksi! huusi Mäkynen, sihautti pilsnerinsä auki ja kohotti tölkkiään.


Hän huikkasi vielä perään, että näin oli entisaikoina ollut tapana toivottaa, kun veneellä oli päästy turvallisesti rantaan. Marjatta alkoi olla jo silminnähden upoksissa, eikä Veikko malttanut mieltään.


- Nyt tosin vaikuttaa siltä, että rannasta ei niin vain lähdetäkään, kun sinne on kerran päästy!


Jarille oli tullut yllätyksenä veneen lattialevyjen saumassa ollut pilssiin johtava luukku, jota hän ei ollut aiemmin jostain syystä tullut huomanneeksi. Kenties levyjen saumat hämäsivät, tai sitten hän ei ollut vain tullut huomanneeksi levyn nurkassa ollutta luukun avaamiseen käytettävää metallilenkkiä. Jari oli todennut luukun löydettyään veden kertyvän juuri siihen kohtaan pilssiä syvemmälti, joten siitä vesi oli helpointa koukata ämpäriin. Tosin ensin pilssistä piti pujottaa pois vaarin sinne selvästi kylmäsäilytystilaksi virittämä kanisterinpuolikas. Vaari oli ollut tunnettu tee-se-itse-miehenä, eikä Jari voinut kuin hymähtää idealle, joka ei olisi itselleen tullut ikinä mieleen.


Laiturilta kantautui välillä kannustushuutoja veneen sisälle, ja toisaalta välillä raikasi Veikon vanhasta matkaradiosta meriradio-niminen ohjelma, joka sopi tunnelmaan paremmin kuin hyvin. Muutaman pitkältä tuntuneen tunnin tasaiseen tahtiin vettä äyskäröityään, Jari päätti, että nyt oli tauon paikka. Vettä tihkui toki edelleen, mutta jotenkin hänellä oli sellainen olo, että vedentulo olisi aavistuksen vähentynyt. Tai ehkä hän kuvitteli väärin. Hän hymyili laiturilla olevalle kaksikolle ja pyyhki hikeään. Jotenkin ajatus siitä, että antaisi veden vaan tulvia tuntui hirvittävältä, mutta toisaalta oli sellainen olo, ettei vesi äyskäröimällä vähenisi. Niin tai näin, niin Jari kapusi veneen laidalle istumaan.


- Kelluukohan se ikinä?


Veikko hiljensi radiotaan ja pyysi Jaria toistamaan. Jarista vaikutti siltä, että laiturilla oli alkaneet hylsyt lennellä, tai vähintäänkin vanhat veneretket muistua mieleen, sen verran tuntui vanhoilla miehillä riittävän juttua puolin ja toisin. Kun Jari toisti kysymyksensä, ehti mielessään projektia alusta asti epäillyt Veikko ääneen ennen Mäkystä.


- Kyllä se on niin, että sä ryöstät onnistuneesti pankin, ennen kuin saat tuon mörskän kuntoon.


Jari yhtyi vanhojen miesten nauruun, mutta totesi samalla, että vettä oli kertynyt taas jo kohtalaisen paljon, joten olisi tartuttava jälleen härkää sarvista. Johan tässä tulikin muutama minuutti istuttua.









5. Ajatus


Aamulla Jari kertasi mielessään edellistä iltaa. Vene oli pikkuhiljaa alkanut pitää vettä kuin ihmeen kaupalla, ja illan hämärtyessä ennen yhtätoista hän oli päättänyt, että projekti saisi riittää siltä illalta, kävi mitä kävi. Uurastuksen jälkeen he olivat siirtyneet vielä toviksi Veikon ja Mäkysen kanssa toimistoon istumaan, kun joku heistä oli muistanut Jukolan viestin tulevan telkkarista, ja alkavan hetkenä minä hyvänsä. Niinpä Mäkynen oli käynyt kaivamassa takavarastosta vanhan telkkarin ja asetellut sen toimiston pöydälle. Hetken kanavia haettuaan oikea kanava oli löytynyt, eikä aikaakaan, kun miehet olivat päässeet seuraamaan osallistujien kirmaamista pimenevään yöhön. Järjenvastaista touhua juosta tuolla lailla säkkipimeässä, tuumi Jari.


Aamupalan lomassa Jari totesi kauniin auringonpaisteen tulvivan ikkunasta sisään. Niinpä hän päätti polkea venerantaan tänäänkin, vaikkei olonsa puolesta kokenutkaan pyöräilyä pakolliseksi. Keli vain näytti olevan juuri sopiva sunnuntaipyöräilyyn. Ennen lähtöä hän päätti tarkastaa, mikä joukkue mahtoi eilisen kisan voittaa, vaikkei varsinaisesti tiedolla mitään tekisi. Joku Halden SK oli ilmeisesti vienyt voiton.


Venerantaan oli kaupungin laidalta noin puolen tunnin pyöräilymatka, joka taittui joutuisasti, vaikkei hän pitänytkään kovaa kiirettä. Matkalla häntä alkoi jännittää, että mitähän veneelle kuuluisi, ja olisiko vettä tullut sisään vielä paljonkin lisää. Pahimmassa tapauksessa Marjatta lepäisi pohjassa kuin kivi, ja kokisi Mäkysen heille eilen kertoman veneen kohtalon, ja palaisi lähipellolla viikon päästä kokkona. Vaikkei varsinaisesti suupaltti ollutkaan, hän mietti, että ilta vanhempien miesten seurassa oli ollut varsin viihdyttävä. Jarista tuntui, että he olivat ystävystyneet illan mittaan jutustellessaan ja yhteistä projektia edistäessään. Venevalkamaa lähestyessään Jari huomasi, että jokin ajatus tai lause pyrki hänen mieleensä, muttei tavoittanut sitä.


Perille päästyään Jari totesi onnekseen veneen olevan paremmassa tilanteessa kuin oli pelännyt. Vettä oli kyllä tihkunut lisää kuten hän oli olettanutkin, mutta puolen tunnin työllä loppukin vesi oli pilssistä pois, ja vene näytti kelluvan kuin ihmeen kaupalla. Hän nosti veneestä rantaan virittämänsä lankkusillan, jota pitkin oli illalla päässyt kuivin jaloin rantaan, veneen kyytiin ja meloi Marjatan Mäkysen illalla hänelle osoittamalle vapaalle venepaikalle laturin puolivälin paikkeille. Samassa hän muisti pyöräillessään mieleen pyrkineen lauseen, joka liittyi Veikon vertaukseen siitä, että pankkiryöstö tulisi onnistumaan helpommin kuin veneen kunnostaminen. Kyllä Veikko vielä yllättyisi, hän tuumi.


Rannassa hänen mieleensä tuli jostain oikusta käydä katsomassa sällien majaa. Mäkysen tapaan Jarikin oli alkanut kutsua ajoittain rannassa viihtyviä poikia sälleiksi. Majalle kulki kaislikon reunaa pitkin polvenkorkuista heinää kasvava, lähes umpeenkasvanut, polku. Jari ei ollut ikinä ymmärtänyt, miksi ihmiset viskelivät luontoon välinpitämättömyyttään kaikenlaista. Tuskin kaislikossa makaavat kanisterit, vanhat lasipullot ja laudanpätkät sinne itsestäänkään olivat kulkeutuneet. Samaan hän oli kiinnittänyt huomiota myös saaristossa, liikkuessaan yleisessä käytössä olevissa saarissa. Hänestä tuntui, ettei sellaista saarta löytynytkään, missä ei olisi vähintäänkin puuceen yhteyteen kasattuna epämääräistä roskakasaa. Aivan kuin jonkun muun tehtävänä olisi kuljettaa veneilijöiden roskat pois saarista.


Jari näki jo kauempaa, että maja oli tyhjä, ja päätti käydä mielenkiinnosta katsomassa lähempää, minkälaisen pytingin pojat olivat saaneet aikaan, vaikkei hän tiedolla varsinaisesti mitään tehnytkään. Toisaalta tuntui jotenkin myös väärältä, että hän menisi poikien majaan ilman lupaa. Hän piti vierailua kuitenkin harmittomana ja päätti käydä kurkkaamassa. Hän kiipesi yllättävän tukevat tikkaat ylös ja totesi majan lattian olevan myös vankkaa tekoa. Niinpä hän rohkaistui käymään peremmälle. Liekö jonkun isä tai äiti auttanut rakentamisessa, ja siten varmistanut, että maja olisi turvallinen. Majaan päästyään hän näki yhdessä seinälaudoista roikkuvat kiikarit ja tarttui niihin epäröimättä. Hän tarkensi kiikareiden näkymän pienestä pyöreästä rattaasta pyörittämällä ja kiikaroi hetken venerantaan. Pian hän sai pyöreään näkökenttään Marjatan, jonka totesi kelluvan edelleen. Aivan kuin se nyt olisi viidessä minuutissa uponnut. Ehkä hän salaa toivoi sitä, sen verran edessä häämöttävä koneremontti häntä askarrutti.


Jari laittoi kiikarit takaisin paikoilleen ja oli kääntymässä aikuiselle kovin ahtaassa majassa, kun hänen kengännauhansa tarttuivat johonkin. Hän sai hankalaan asentoon kyyristyttyään irrotettua kengännauhat käsikopelolla. Kun hän kääntyi ympäri, hän huomasi nauhojen tarttuneen erikoisesti sahattuun laudanpätkään. Hetken lautaa tiirailtuaan hän muisti omasta lapsuudestaan  kaverinsa kanssa rakentamansa majan ja oli varma siitä, mitä oli juuri löytänyt – poikien suurimman salaisuuden. Jarilla oli ollut kaverinsa kanssa majassaan piilossa löytämänsä 50 markan seteli, jota he olivat vaalineet kuin suurinta aarrettaan. He olivat miettineet pitkään setelin käyttötarkoitusta, kunnes rahalle oli keksitty heidän mielestään arvoisensa kohde. Pitkällisen pohdinnan jälkeen he olivat nimittäin päätyneet ostamaan lähikioskistaan koko rahalla lakutoukkia. Kipsanmyyjä oli ihmetellyt aluksi poikien toivetta, mutta tarttunut päättäväisten poikien toiveenmukaisesti toimeen ja laskenut lusikalla irtokarkkipurkista sovitun määrän nannoja. Poikien raha oli kelvannut myyjälle sen enempää kyselemättä, eikä häntä ollut lopulta varsinaisesti kiinnostanut, mistä se oli peräisin. Todennäköisesti ei halunnutkaan tietää.


Jari ei voinut vastustaa kiusausta olla katsomatta, mitä poikien salalokerosta löytyisi, vaikka tiesi sen olevan luonnollisesti kiellettyä. Vaistomaisesti hän vilkaisi majasta ulos, ennen kuin alkoi kaivaa salalokeroa tarkemmin. Niin se vain aikuinen mieskin nuortui tällaisten juttujen äärellä. Hänen käteensä tarttui lokerosta poikien suurin aarre, ruttuinen ruutuvihko, johon oli kirjoitettu vaihtelevilla käsialoilla autojen rekisterinumeroita. Yllätys ei ollut suuri, että vihossa komeili toki hänenkin autonsa rekisterinumero. Mitähän pojat näillä tekisivät, hän mietti, mutta päätti tottakai jättää asian poikien salaisuudeksi. Harvassa taisivat olla ne, jotka eivät olleet ikinä lapsina kovin salaisesti vakoilleet jotakuta.









6. Laitoksella


Aamuvuoroon tuleva rikoskonstaapeli Sari Torkkola tuli vihellellen ulko-ovesta sisään, tervehti päivystystiskin takana istuvaa tuttua kollegaa hyväntuulisesti ja käveli kohti hissiä. Hän päätti ottaa pehmeän laskun ja käyttää tänään hissiä, vaikka normaalisti valitsisi rappuset matkalla kolmannessa kerroksessa sijaitsevaan työhuoneeseensa. Hänellä oli takanaan muutaman viikon kesäloma ja heinäkuun lopulla hän jäisi toiselle lomapätkälleen. Hän oli omasta tahdostaan jakanut lomansa osiin, sillä näin oli helpompi sovittaa lomat yhteen miehensä kanssa, jotta lasten ei tarvitsisi olla keskenään kotona niin pitkiä pätkiä, he kun olivat vähän turhan nuoria olemaan keskenään yksin kotona. Sarin poika Oskari oli yhdeksän ja tytär Vilma seitsemän. Jälkimmäinen aloittaisi koulun syksyllä, ja siitäkin syystä loma elokuun alkupäivinä olisi ajankohdaltaan otollinen.


Torkkolalle oli työpöydällään muistilappu, jossa käskettiin ottaa heti lomilta palattuaan yhteyttä päivystävään komisarioon, jolta hän saisi tiedot tutkintaansa tulevasta tapauksesta. Sari haki kahvihuoneesta kupin kahvia mukiinsa, jonka pohjalla oli lomien ajaksi sinne unohtunut tumma kahvirantu, ja lähti kävelemään kohti juhannusviikolla päivystysvuoroon joutuneen komisario Saarisen työhuonetta. Jukka Saarisen nähdessä Torkkolan ilmestyvän ovelleen, hänen ilmeensä muuttui oitis pahoittelevaksi, vaikkakin hän aloitti juttelun tavanomaiseen tapaan.


- Mites lomat meni?


- No kelit kyllä helli, ja saatiin mökillä laituriprojektia etenemään mukavaan tahtiin. Loppusilaus täytyy tehdä sitten sillä loppukesän lomapätkällä, ellei viikonloppuisin saada aikaiseksi. Tuskin tulee meinaan iltaisin ajeltua Kustaviin asti, vaikka mieli tekisikin.


Saarinen huomasi Torkkolan kädessä muistilapun ja siirtyi pakollisten lomakuulumisten jälkeen tapansa mukaan suoraan asiaan.


- Niin tuosta jutusta. Tässä on mappi, josta löydät perustiedot. Siltakujan kioski ryöstettiin viime viikolla, ja väkeä on sen verran vähän paikalla, ettei olla keretty alkupuhutusten jälkeen vielä sen pidemmälle. Ajattelin, että jos sinun pöytäsi on loman jäljiltä puhdas, niin ehtisitkö katsoa läpi videonauhat. Ne löytyy ryhmäsähköpostista, kioskin mailista lähetettyinä.


- Paikalla oli onneksi vain myyjä ja vanhempi herra täyttämässä toto-lappuaan, ja isommilta haavereilta luojan kiitos vältyttiin, vaikka tekijä olikin ilmeisesti heilunut puukon kanssa ilmeisen sekavassa tilassa.


- Vaikuttaa taas ihan samalta kuin ne kaksi edellistä vastaavaa, vai olenko aivan väärässä?


- Ikävä kyllä. Jos minulta kysytään, niin vaikkei näin saisi poliisimiehenä ajatella, niin kieltämättä tuntuu hieman resurssien haaskaamiselta, että joudumme käyttämään kohtalaisen paljon aikaa tällaisten juttujen selvittelyyn. Tässäkin tapauksessa tekijä sai saaliikseen huikaisevat 129 euroa, kaksi suklaapatukkaa ja kasan pitkävetokuponkeja. Niinpä, kuulit aivan oikein. Niitä lappuja, joihin täytetään omat veikkaukset, sanoi Saarinen tuskastuneesti henkäisten.


Saarinen antoi vielä lyhyet perustiedot tapauksesta ja kiitteli Torkkolaa jo etukäteen, vaikka työtään tämä toki teki. Torkkola oli tutkinut vastaavia tapauksia viime aikoina useampia, ja kieltämättä hänellä oli jo vahva ennakko-oletus, mitä tuleman pitää. Hän avasi työkoneensa ja etsi tutkintatiiminsä sähköpostilaatikosta mainitun kioskin sähköpostista tulleen linkin videopalveluun. Sieltä olisi saatavissa valvontakameravideot ja muutama pysäytyskuva tapahtumista.


Tässäkin tapauksessa kävi nopeasti ilmi, että tekijä oli varmuuden vuoksi ajanut aivan liian näyttävästi vanhan autonsa aivan kioskin oven eteen. Jo tässä kohtaa Torkkola oli kohtalaisen varma, että tunnisti auton, mutta valvontakamerakuvassa näkyvä rekisterinumero vahvisti asian. Torkkola tunnisti tekijän noin kuuden sekunnin videon katsomisen jälkeen, sillä tekijä oli vetänyt lippalakin ja hupparin hupun päähänsä vasta kioskin tuulikaapissa. Kuin varmistaakseen kiinnijäämisensä tekijä vielä vilkaisi ennen tätä suoraan kohti valvontakameraa. Sanomattakin oli selvää, että auto oli tekijän oma.

